Tlhakisetso

Mmadi ya Ratehang

Ha motho a le matshwenyehong mme a hloka matla le matshediso a Morena, o atisa ho ikutlwa a hloka tshepo. Dikarolo tsena tsa Lengolo tse tswang Dipesalemeng di hlophilwe mmoho tlasa dihlooho ho o thusa ho fumana ditemana tsa Lengolo tse lokelehang bakeng sa maemo a hao a kgetholohileng.

Ke thapelo ya rona hore badumedi ba hlokang matshediso a semoya kapa tshehetso ba tla fumana hape matla a fanwang ke Modimo hore ba tobane le bophelo ka tshepo le sehlahlo se ntjhafaditsweng.

Dikarolo tsena tsa Lengolo di o supisa sebaka se le seng feela se tshepehang sa botshabelo se fanweng ke Ntate ya Mahodimong bakeng sa bana ba hae.

Babokeletsi

Modimo ke setshabelo sa rona

le matla a rona;

ke thuso e teng kamehla,

thuso matshwenyehong.

(DIPESALEMA 46:2)

Boitshetleho ho Modimo

DIPESALEMA 123:1b-3a

Mahlo a ka a tadima ho wena,

wena ya dutseng teroneng,

lehodimong;

a jwaloka mahlo a bahlanka,

a tadimileng letsoho

la monga bona.

Jwalokaha mahlo a lekgabunyane

a tadimile letsoho

la mofumahadi wa lona,

le mahlo a rona a tadima

Morena Modimo wa rona jwalo,

ho fihlela a ka re hauhela.

Re hauhele Morena, re hauhele.

DIPESALEMA 146:3-5

Le se ke la tshepa mahosana,

leha e le motho ya se nang matla,

matla a ho pholosa.

Hoba a neele moya,

motho o kgutlela mobung;

ka lona tsatsi leo

merero ya hae e a fela.

Ho lehlohonolo

eo Modimo wa Jakobo

e leng thuso ya hae;

eo Morena Modimo wa hae,

e leng tshepo ya hae.

DIPESALEMA 121:1b-8

Mahlo a ka a tadima dithabeng;

ekaba thuso ya ka e tla tswa kae?

Thuso ya ka e tswa ho Morena,

ya entseng mahodimo le lefatshe.

A ke ke a tlohela leoto la hao,

a le tlohella ho thella,

molebedi wa hao a ke ke a otsela.

Ruri molebedi wa Iseraele

ha a otsele, ha a kgalehe.

Morena ke molebedi wa hao,

Morena ke moriti wa hao

ka letsohong la hao le letona.

Tsatsi le ke ke

la o ntsha kotsi motsheare,

leha e le kgwedi bosiu.

Morena o tla o sireletsa,

a o sireletse bobeng bohle,

a baballe bophelo ba hao.

Morena o tla o lebela

ha o eya le ha o kgutla,

ho tloha jwale le kamehla yohle.

Bala hape: DIPESALEMA 146

Matla a fetisang tsohle

DIPESALEMA 24:1b-2,9-10

Lefatshe ke la Morena

le tsohle tse ho lona,

lefatshe le bohle

ba ahileng ho lona.

Ke yena ya le theileng

hodima mawatle,

a le tiisa hodima madiba.

Lona menyako, bulehang!

Ipuleng, lona menyako

ya boholoholo,

ho tle ho kene Kgosi e tlotlehang.

Kgosi eo e tlotlehang ke mang?

Ke Morena wa mabotho,

ke yena Kgosi e tlotlehang.

DIPESALEMA 29:1b-4,10-11

Thoholetsang Morena,

lona bara ba Modimo;

thoholetsang tlotla

le matla a Morena.

Thoholetsang tlotla

e lokelang lebitso la Morena;

kgumamelang Morena le kgabile,

le kgabile ka tse halalelang.

Lentswe la Morena

le utlwahala hodima metsi,

Modimo ya tlotlehang

o a thwathwaretsa,

Morena o hodima metsi a mawatle.

Lentswe la Morena le matla,

lentswe la Morena le a tshabeha.

Morena o ne a rena

hodima morallo wa metsi,

Morena ke kgosi e renang

kamehla le mehla.

Morena a ke a matlafatse

setjhaba sa hae,

Morena a ke a se hlohonolofatse

ka kgotso.

Matshwenyeho

DIPESALEMA 119:28

Moya wa ka o lliswa ke maswabi;

ako mmatlafatse

ho ya ka lentswe la hao.

Bala hape: DIPESALEMA 42:4-6,9-11

Tshabo

DIPESALEMA 116:1-6

Ke rata Morena,

hobane o utlwile thapedi ya ka,

a ntshekehela tsebe,

mohla ke neng ke ipiletsa ho yena.

Marapo a lefu a ne a ntlamile,

maraba a Nqalo ya Bafu

a ntshwasitse,

ka ba matswalong le maswabing.

Yaba ke rapela lebitso la Morena,

ka rapela, ka re: “Oho, Morena,

ako pholose bophelo ba ka.”

Morena o mosa, o lokile,

Modimo wa rona

o na le kutlwelobohloko.

Morena o baballa ba hlokang mano,

a na a mpholosa ha ke ne ke fokola.

DIPESALEMA 22:2-4

Modimo wa ka, Modimo wa ka,

o ntahletseng?

O hole le ho mpholosa,

ha o utlwe ho dumaela ha ka.

Modimo wa ka,

ke ipiletsa le motsheare,

empa ha o nkarabe;

ke howa le bosiu, ha ke kgutse.

Athe wena o a halelela,

wena eo Iseraele

a o binelang dithoko.

DIPESALEMA 22:25-26

“Ha a a ka a nyedisa ya hlophehileng,

leha e le ho se tsotelle

bohlophehi ba hae;

ha a a ka a mo patela fahleho sa hae,

empa o ile a utlwa ha a mo llela.”

Ke tla o rorisa phuthehong e kgolo,

kapele ho ba o hlomphang,

ke phethe dikano tsa ka.

DIPESALEMA 119:137-144

Morena, wena o lokile,

le dikahlolo tsa hao di nepahetse.

Temoso tseo o faneng ka tsona

di lokile, di tshepahala haholo.

Tjheseho ya ka e a nqeta,

hobane ba ntlhoileng

ba lebala mantswe a hao.

Tshepiso ya hao ke ya nnetenete,

mohlanka wa hao o a e rata.

Ke monyenyane, ke a nyediseha,

empa ditaelo tsa hao ha ke di lebale.

Ho loka ha hao

ke ho loka ha kamehla,

Molao wa hao ke nnete.

Ke fihletswe ke matshwenyeho,

ke fihletswe ke matswalo,

empa melao ya hao ke thabo ya ka.

Ditemoso tsa hao di lokile kamehla;

ako nnee kutlwisiso, ke tle ke phele.

DIPESALEMA 34:6-8

Ba tadimang ho yena

ba kganya kgotso,

mahlong a bona dihlong ha di yo.

Motho wa batho

ha a ipiletsa ho Morena,

Morena o a mo utlwa,

o mo pholosa

matshwenyehong wohle a hae.

Lengeloi la Morena

le sireletsa kamahohle

ba mo tshabang,

mme le a ba namolela.

Bala hape: DIPESALEMA 25:16-22; 27:7-14; 31:10-14; 69:2-4,15-19,30-37

Tshireletso

DIPESALEMA 63:2-9

Modimo, ke wena Modimo wa ka,

Modimo eo ke mmatlang,

moya wa ka o o nyoretswe,

mmele wa ka o o hlolohetswe,

jwaloka naha e omeletseng,

e kgathetseng, e hlokang metsi.

Ka o tadima

o le Sehalalelong sa hao,

ka boha matla a hao le tlotla ya hao.

Mohau wa hao o molemo

ho feta bophelo,

molomo wa ka o tla o rorisa.

Ke tla o boka ha ke ntse ke phela,

ke phahamise matsoho a ka,

ke a phahamisetse ho wena.

Moya wa ka o tla kgora

jwaloka ya jang moko le mafura,

molomo wa ka o o rorise

o o rorise ka dithoko tsa thabo.

Ha ke ntse ke robetse ke a o hopola,

ke o nahana ka dinako tsa bosiu,

hobane o mothusi wa ka,

ke nyakalla moriting

wa mapheo a hao.

Moya wa ka o o kgomaretse,

tsoho la hao le letona

le a ntshehetsa.

DIPESALEMA 91:1-6,15

Ya phelang tshireletsong

ya Ya Hodimodimo,

ya ahileng moriting

wa Ya Matla wohle,

o re ho Morena:

“O setshabelo sa ka

le qhobosheane ya ka,

Modimo wa ka eo ke mo tshepang.”

Ke yena ya tla o tshwasolla

lerabeng la setsomi,

le lefung le timetsang la sewa.

O tla o kwahela ka masiba a hae,

o tshabele tlasa mapheo a hae.

Botshepehi ba hae

ke thebe le thejana:

O ke ke wa tshaba ditshosa tsa

bosiu,

kapa metsu e bebang motsheare,

leha e le lefu la sewa

le kgukgunang lefifing,

leha e le koduwa e timetsang

hara mpa ya motsheare.

Ha a ipiletsa ho nna ke tla mo araba;

matshwenyehong ke be le yena,

ke mo lopolle, ke mo tlotlise.

DIPESALEMA 84:2-5,12-13

Meaho ya hao e rateha hakaakang,

wena Morena wa mabotho!

Moya wa ka o motela ke ho hlolohela

mabala a ntlo ya Morena;

pelo ya ka le mmele wa ka

di etsetsa Modimo ya phelang ditlatse.

Esitana le serobele

se iphumanela leaho,

le lefokotsane le iphumanela sehlaha,

moo le beang madinyane a lona teng,

haufi le dialetare tsa hao,

wena, Morena wa mabotho,

kgosi ya ka, le Modimo wa ka.

Ho lehlohonolo

ba phelang tlung ya hao,

ba sa kgaotseng ho o rorisa.

Morena Modimo ke qhobosheane,

ke thebe ya rona,

o fana ka mohau le tlotla;

ha ho letho le molemo

leo Morena a ka le timang

ba metsamao e hlwekileng.

Morena wa mabotho,

ho lehlohonolo motho ya o tshepang.

Bala hape: DIPESALEMA 121; 92; 144; 139:5-10

Monyaka

DIPESALEMA 16:7-11

Ke tla boka Morena, moeletsi wa ka;

le bosiu pelo ya ka e a ntemosa.

Kamehla

ke ntse ke hopotse Morena,

hobane o ka tsohong la ka

le letona,

nke ke ka sisinngwa.

Kahoo pelo ya ka e thabile,

moya wa ka o nyakaletse,

le wona mmele wa ka o tla phomola,

o tla phomola o phutholohile;

o ke ke

wa ntlohela Nqalong ya Bafu,

o ke ke

wa lesela motshepuwa wa hao,

wa mo lesella ho bolla lebitleng.

O tla mpontsha tsela ya bophelo;

thabo e kgaphatsehang

e fumanwa ho wena,

ho ba ka tsohong la hao le letona

ke monyaka o sa feleng.

DIPESALEMA 30:2-6

Ke a o tumisa, Morena,

hobane o mpholositse;

ha o a ka wa tlohela dira tsa ka

ho ithabisa ka nna.

Morena Modimo wa ka, ka ipiletsa,

ka ipiletsa ho wena,

mme wa mphodisa.

Morena, o nnyolotse

Nqalong ya Bafu,

wa nkgutlisa

ho ba neng ba theohela lebitleng.

Rokang Morena,

lona batshepuwa bohle ba hae,

le boke lebitso la hae le halalelang.

Kgalefo ya hae

ke ya motsotswana feela,

lerato la hae

ke la bophelo bohle ba motho.

Leha nka robala ka meokgo,

ha bo esa e se e le nyakallo.

Bala hape: DIPESALEMA 16; 147; 148; 30

Ho ba le Teboho

DIPESALEMA 18:33-34,36-37

Ke yena Modimo ya mmatlafatsang,

ya ntsamaisang tseleng e ntle;

ya potlakisang maoto a ka

jwaloka a dikgama,

ya mpeang hodima dihlaba.

O nnea thebe ya hao e pholosang,

letsoho la hao le letona

le a ntshehetsa,

paballo ya hao e a nkgodisa.

O ntlhekela tsela e batsi,

maoto a ka ha a thelle.

DIPESALEMA 103:1b-5

Boka Morena, wena moya wa ka;

botho bohle ba ka

bo boke bitso la hae le halalelang.

Boka Morena, wena moya wa ka;

o se ke wa lebala

melemo yohle ya hae.

Ke yena ya o tshwarelang

melato ya hao kaofela,

ke yena ya o fodisang

mahlokong a hao kaofela.

Ke yena ya o lopollang lebitleng,

ke yena ya o qhakang ka mohau,

ya o qhakang le ka lerato.

Ke yena ya o fepang tse molemo

bophelong bohle ba hao,

hore o boele o ntjhafale,

o ntjhafale jwaloka ntsu.

DIPESALEMA 9:2-3

Morena, ke o boka

ka pelo ya ka yohle,

ke bolela dimakatso tsohle tsa hao.

Ke a o thabela,

ke nyakallela ho wena;

ke roka lebitso la hao,

wena Ya Hodimodimo.

DIPESALEMA 28:6-9

Ho bokwe Morena,

hobane o utlwile thapedi ya ka.

Morena ke matla a ka le thebe ya ka;

pelo ya ka e mo tshepile,

mme o nthusitse;

pelo ya ka e nyakaletse,

ke mmoka ka dipina.

Morena ke matla a setjhaba sa hae,

ke setshabelo se pholosang,

setshabelo sa Motlotsuwa wa hae.

Pholosa setjhaba sa hao,

o hlohonolofatse lefa la hao;

o se fepe,

o se pepe kamehla le mehla.

Bala hape: DIPESALEMA 66; 103; 116; 149; 150

Bokudi bo mahlonoko kapa ho shwa

DIPESALEMA 39:5-8

“Morena, ako ntsebise

pheletso ya ka,

le bolelele ba matsatsi a ka;

a nke ke tsebe

hore na bophelo ba ka

bo feta kapele hakaakang!

Bona, matsatsi a ka o a lekantse,

o a lekantse ka bophara ba seatla,

bolelele ba bophelo ba ka

hase letho mahlong a hao.

Ruri motho ya phelang ke lefeela.

“Motho ya tsamayang

o ka seriti feela,

maruo ao a ipokellelang wona

ke lefeela;

ha a tsebe

hore na a tla sebediswa ke mang.”

Jwale, Morena,

ekaba ke sa lebeletseng?

Tshepo ya ka e ho wena.

DIPESALEMA 116:1-6

Ke rata Morena,

hobane o utlwile thapedi ya ka,

a ntshekehela tsebe,

mohla ke neng ke ipiletsa ho yena.

Marapo a lefu a ne a ntlamile,

maraba a Nqalo ya Bafu

a ntshwasitse,

ka ba matswalong le maswabing.

Yaba ke rapela lebitso la Morena,

ka rapela, ka re: “Oho, Morena,

ako pholose bophelo ba ka.”

Morena o mosa, o lokile,

Modimo wa rona

o na le kutlwelobohloko.

Morena o baballa ba hlokang mano,

a na a mpholosa ha ke ne ke fokola.

Bala hape: DIPESALEMA 86:1-13; 88; 102; 142

Thapelo

DIPESALEMA 34:5-9

Ke ile ka batla Morena,

mme a nkaraba,

a ntopolla matswalong wohle a ka.

Ba tadimang ho yena

ba kganya kgotso,

mahlong a bona dihlong ha di yo.

Motho wa batho

ha a ipiletsa ho Morena,

Morena o a mo utlwa,

o mo pholosa

matshwenyehong wohle a hae.

Lengeloi la Morena

le sireletsa kamahohle

ba mo tshabang,

mme le a ba namolela.

Latswang, le utlwe

molemo wa Morena!

Ho lehlohonolo motho

ya tshabelang ho yena.

DIPESALEMA 71:1-3

Ke tshabela ho wena Morena,

ke tle ke se ke ka hlajwa ke dihlong

ka hlajwa ke dihlong le ka mohla.

Ako nnamolele ka ho loka ha hao,

nnamolele o ntopolle;

o ntshekehele tsebe, o mpholose.

Eba lehaha

leo ke tshabelang ho lona,

leo nka tshabelang ho lona kamehla;

o se o laetse hore ke pholoswe,

wena lefika la ka

le qhobosheane ya ka.

DIPESALEMA 86:6-8

Morena, sekehela thapelo ya ka tsebe,

o mamele sello sa thapedi ya ka.

Ha ke le matshwenyehong

ke ipiletsa ho wena,

mme wena o a nkaraba.

Morena, ha ho ya tshwanang le wena,

ya tshwanang le wena hara medimo,

ha ho mesebetsi e kang ya hao.

Boikokobetso ho Modimo

DIPESALEMA 119:33-34

Morena, nthute ho tsamaya

ho ya ka thato ya hao,

ke tle ke e latele ho isa qetellong.

Nnee kutlwisiso

ke tle ke hlomphe Molao wa hao,

ke o boloke ka pelo ya ka yohle.

DIPESALEMA 119:129-133

Ditemoso tsa hao di a tsoteha,

ke ka hoo ke di latelang.

Qaqiso ya mantswe a hao e a edisa,

ba hlokang mano

e ba nea kutlwisiso.

Ke ahlamisa molomo wa ka,

ke sisa pelo

ke ho labalabela melao ya hao.

Retelehela ho nna, o nkgauhele,

jwalokaha ho lokela

ba ratang lebitso la hao.

Matlafatsa mehato ya ka

ho ya ka tshepiso ya hao,

o se dumelle hore ke buswe ke bobe.

DIPESALEMA 119:10-11

Ke o batla ka pelo ya ka yohle;

se ntumelle ho kgeloha,

ho kgeloha melao ya hao.

Ke bolokile tshepiso ya hao,

ka e boloka ka pelong ya ka,

hore ke se ke ka o sitelwa.

Tumelo

DIPESALEMA 31:15-17,23,25

Empa nna ke tshepile wena Morena,

ke re: “O Modimo wa ka!”

Ditshiu tsa ka di matsohong a hao;

nnamolele diatleng tsa dira tsa ka,

o nnamolele le ho bahlorisi ba ka.

Ako bontshe mohlanka wa hao,

o mmontshe sefahleho,

sefahleho se kganyang kgotso,

o mpholose ka mohau wa hao.

Matswalong a ka, ka re:

“O ntahletse

hole le sefahleho sa hao.”

Empa wa utlwa thapedi ya ka,

ha ke ne ke o llela.

Ebang sebete, le tiye dipelo,

lona bohle ba tshepileng Morena.

DIPESALEMA 33:18-22

Morena o beile leihlo la hae

ho ba mo tshabang,

bona ba tshepileng mohau wa hae,

e le hore a tle a ba lopolle lefung,

le ho ba phedisa nakong ya tlala.

Meya ya rona e lebeletse Morena,

e leng yena thuso le thebe ya rona.

Pelo tsa rona di a mo thabela,

re tshepile lebitso la hae le halalelang.

Morena, mohau wa hao

o ke o be le rona,

hobane re tshepile wena.

Bala hape: DIPESALEMA 69:30-37

Boholo

DIPESALEMA 89:6-10

Morena, mahodimo a a boka,

a boka dimakatso tsa hao,

a bolela botshepehi ba hao

phuthehong ya bahalaledi.

Ke mang, mahodimong,

ya ka lekanngwang le Morena?

Ke mang ya tshwanang le Morena,

hara bara ba Modimo?

Phuthehong ya bahalaledi

Modimo o tshajwa haholo,

o hlomphuwa haholo

ke bohle ba mo teetseng hare.

Morena, Modimo wa mabotho,

ke mang ya kang wena?

Morena, wena ya matla,

botshepehi ba hao ke kobo ya hao.

Ke wena

ya busang lewatle le befileng,

ke wena

ya kgutsisang maqhubu a bilohang.

DIPESALEMA 8:2-5

Morena, monga rona,

lebitso la hao le tlotleha hakaakang,

le tlotleha lefatsheng lohle!

Kganya ya hao,

e kahodimo ho mahodimo,

e bolelwa ka melomo ya bana

le ya masea.

O hahile qhobosheane

ho thibela dira tsa hao,

wa e haha

ho sitisa sera le moiphetetsi.

Ha ke boha mahodimo a hao,

mosebetsi wa diatla tsa hao,

ke boha kgwedi le dinaledi

tseo o di beileng madulong a tsona,

ebe motho e ne e le eng,

hoo o ka mo hopolang?

Ngwana motho e ne e le eng,

hoo o ka mo hlokomelang?

Bala hape: DIPESALEMA 19:1-7; 48:2,11-12

Bokgosi

DIPESALEMA 96:10-13

Ereng ho baditjhaba:

“Morena ke kgosi,

o tiisitse lefatshe,

le ke ke la sisinyeha;

o ahlola ditjhaba ka ho loka.”

Mahodimo a ke a thabe,

lefatshe le nyakalle,

lewatle le hwase

le tsohle tse ka ho lona.

Naha e nyakalle

le tsohle tse ho yona,

difate tsa meru di etse ditlatse

kapele ho Morena, hobane o a tla,

o tlilo ahlola lefatshe.

O tla ahlola lefatshe ka toka,

le ditjhaba ka nnete ya hae.

DIPESALEMA 98:1b

Binelang Morena sefela se setjha,

hobane o entse dimakatso,

o hlotse ka letsoho la hae le letona,

letsoho la hae le halalelang.

DIPESALEMA 98:7-9

Lewatle le ke le hwase

le tsohle tse ka ho lona,

lefatshe le bohle ba ahileng ho lona.

Dinoka di ke di ope diatla,

dithaba kaofela di etse ditlatse

kapele ho Morena,

hobane o tlilo ahlola lefatshe.

O tla ahlola lefatshe ka toka,

le ditjhaba ka ho loka.

Bala hape: DIPESALEMA 98

Tshepo

DIPESALEMA 27:11-14

Mpontshe tsela ya hao Morena,

o ntsamaise mmileng o bataletseng,

ka baka la ba ntaletseng.

Se tlohele dira tsa ka

ho etsa borata ka nna,

hobane paki tsa bohata

di eme lepaketla

di a nqosa,

di bile di a ntshokela.

Ruri Morena o tla ntswela molemo,

a ntswele molemo

lefatsheng la ba phelang.

Lebella Morena, o be sebete;

tiya pelo, o lebelle Morena.

DIPESALEMA 37:23-26,39-40a

Morena ke yena

ya tiisang mehato ya batho,

mme o kgahlwa ke metsamao ya bona.

Leha ba ka wa, ha ba tjapallele ruri,

hobane Morena

o ba nenesa ka letsoho.

Nkile ka ba motjha,

kajeno ke tsofetse,

empa ha ke eso bone

ya lokileng a lahlilwe,

le ditloholo tsa hae di kopa bohobe.

Kamehla ya lokileng o mohau,

o a adimana,

mme ditloholo tsa hae

ke tlhohonolofatso.

Pholoho ya ba lokileng

e tswa ho Morena,

ke yena setshabelo sa bona

nakong ya tlokotsi.

Morena o a ba thusa, o a ba lopolla.

Tiisetso e le nngwe feela ya rona

DIPESALEMA 33:16-22

Kgosi ha e ke a fenye,

ha e ke e fenye

ka baka la dimphihadi tsa yona,

mohale ha a ke a hlole,

ha a ke a hlole

ka baka la bonatlahadi ba hae.

Ke lefeela ho tshepa ho pholoswa

ke pere ya ntwa,

e ke ke ya pholosa motho

ka matlahadi a yona.

Morena o beile leihlo la hae

ho ba mo tshabang,

bona ba tshepileng mohau wa hae,

e le hore a tle a ba lopolle lefung,

le ho ba phedisa nakong ya tlala.

Meya ya rona e lebeletse Morena,

e leng yena thuso le thebe ya rona.

Pelo tsa rona di a mo thabela,

re tshepile lebitso la hae le halalelang.

Morena, mohau wa hao

o ke o be le rona,

hobane re tshepile wena.

DIPESALEMA 18:2-3,29-32

Ke a o rata Morena,

wena matla a ka.

Morena ke lehaha la ka,

ke qhobosheane ya ka,

ke monamoledi wa ka.

Modimo wa ka ke lefika la ka,

leo ke tshabelang ho lona;

Morena ke thebe ya ka,

ke lenaka la ka le ntwanelang,

ke seqhobo sa ka.

Morena, ke wena lebone la ka,

Modimo wa ka o bonesa lefifi la ka.

Ka thuso ya hao

nka thula dira tsa ka,

ka thuso ya Modimo wa ka

nka tlola lerako.

Tsela tsa Modimo di phethehile,

tshepiso tsa Morena ke tsa nnete;

yena ke thebe

ya bohle ba tshabelang ho yena.

Modimo ke mang,

haese Morena?

Lefika ke mang,

haese Modimo wa rona?

Lerato

DIPESALEMA 118:1-5

Bokang Morena, hobane o molemo;

mohau wa hae

ke wa kamehla yohle.

Iseraele a ke a re:

“Mohau wa hae

ke wa kamehla yohle.”

Ba ntlo ya Arone ba ke ba re:

“Mohau wa hae

ke wa kamehla yohle.”

Ba tshabang Morena ba ke ba re:

“Mohau wa hae

ke wa kamehla yohle.”

Ha ke ne ke patisitswe,

ka ipiletsa ho Morena;

Morena a nkarabela, a ntokolla.

DIPESALEMA 136:1-4

Haleluja!

Bokang Morena, hobane o molemo;

mohau wa hae ke wa kamehla yohle.

Bokang Modimo wa medimo;

mohau wa hae ke wa kamehla yohle.

Bokang Morena wa marena;

mohau wa hae ke wa kamehla yohle.

Ke yena a inotshi

ya entseng dimakatso tse kgolo;

mohau wa hae ke wa kamehla yohle.

Bala hape: DIPESALEMA 136; 103:8,13-18

Dipina tsa thoriso

DIPESALEMA 89:2-3

Ke tla bina tsa mohau wa Morena,

ke di bine kamehla,

ka molomo wa ka ke tla tsebisa

meloko yohle botshepehi ba hao;

hobane o itse:

“Mohau wa ka

o hlola kamehla yohle,

botshepehi ba ka

bo theilwe mahodimong.”

DIPESALEMA 145:8-9,14-15,18

Morena o mosa,

o na le kutlwelobohloko,

o dieha ho halefa,

o tletse mohau.

Morena o molemo ho bohle,

lerato la hae

le aparela mesebetsi yohle ya hae.

Morena o tshehetsa bohle ba wang,

o phahamisa bohle

ba kgokgopaneng.

Mahlo a bohle a lebeletse wena,

hore o ba fepe ka nako e lokelang.

Morena o haufi

le bohle ba mo rapelang,

ba mo rapelang kannete.

DIPESALEMA 147:1,7-11

Haleluja!

Ke hantle

ho boka Morena,

ho monate

ho roka Modimo wa rona,

o lokelwa ke thoriso.

Binelang Morena sefela sa teboho,

le roke Modimo wa rona ka harepa.

Ke yena ya kwahelang mahodimo,

ya a kwahelang ka maru,

ya nesetsang lefatshe pula,

ya medisang jwang dithabeng.

O fepa diphoofolo ka dijo tsa tsona,

le madinyane a makgwaba

ka tseo a di llelang.

Morena ha a thabele matla a dipere,

ha a kgahlwe ke lebelo la motho;

o kgahlwa ke ba mo tshabang,

le ba tshepileng mohau wa hae.

Bala hape: DIPESALEMA 103; 145; 146; 147

Tlhonamo le ho nyahama

DIPESALEMA 22:2-3,5-6,25

Modimo wa ka, Modimo wa ka,

o ntahletseng?

O hole le ho mpholosa,

ha o utlwe ho dumaela ha ka.

Modimo wa ka,

ke ipiletsa le motsheare,

empa ha o nkarabe;

ke howa le bosiu, ha ke kgutse.

Bo-ntata rona ba nnile ba o tshepa;

ba o tshepa, mme wa ba namolela.

Ba nnile ba o llela,

mme ba phonyoha;

ba o tshepa,

mme ha ba a ka ba hlajwa ke dihlong.

“Ha a a ka a nyedisa ya hlophehileng,

leha e le ho se tsotelle

bohlophehi ba hae;

ha a a ka a mo patela fahleho sa hae,

empa o ile a utlwa ha a mo llela.”

DIPESALEMA 69:2-4,30-34

Ako mpholose Modimo,

hobane metsi a a nkgama.

Ke qahilwe tebetebeng ya seretse,

ha ho moo nka hatang teng,

ka hata ka tsitsa.

Ke fihlile kweetseng,

maqhubu a nkwahetse.

Ke kgathetse ke ho meketsa,

ke se ke tjhele lentswe;

mahlo a ka a se a fifetse

ke ho nna ke lebella Modimo.

Ha e le nna ke hlophehile,

ke a opelwa;

oho, Modimo, mpholose,

ke boele ke tsohe.

Ke tla rorisa lebitso la Modimo

ka sefela,

ke le phafe ka teboho.

Hona ho tla kgahlisa Morena

ho feta hlabelo sa dipohwana,

sa pohwana tse dinaka,

pohwana tse dikgolana.

Ba eisehang ba tla bona, ba thabe;

lona, ba batlang Modimo,

betang dipelo.

Morena o utlwa mafutsana,

ha a kgese batho ba hae

ba ditlamong.

Bala hape: DIPESALEMA 31:10-14; 130

Bohaufi

DIPESALEMA 23:1b-6

Morena ke modisa wa ka,

ha ke hloke letho.

o nkatla makgulong a matala,

o nkisa pela metsi

moo ke tla phomola teng.

Ke mmusapelo:

O ntsamaisa tseleng tsa ho loka,

ka baka la lebitso la hae.

Leha nka tsamaya kgohlong e lefifi,

nke ke ka tshaba bobe,

hobane o na le nna,

lere la hao le molamu wa hao

di a nkgothatsa.

O ntokisetsa dijo

mahlong a dira tsa ka;

o nkamohela

ka ho ntlotsa hlooho ka ole,

le ka ho tlatsa mohope wa ka haholo.

Ruri lehlohonolo le mohau

di tla ba le nna,

ka matsatsi wohle a bophelo ba ka;

mme ke tla phela ka tlung ya Morena,

ke phele kateng kamehla yohle.

DIPESALEMA 34:18-20

Ha ba lokileng ba lla,

Morena o a ba utlwa;

o ba lopolla

matshwenyehong wohle a bona.

Morena o haufi

le ba feletsweng ke tshepo,

o pholosa ba meya e tetebetseng.

Mahlomola a ya lokileng a mangata,

empa Morena o mo lopolla

ho wona wohle.

Bala hape: DIPESALEMA 46:6-12; 139:5-10

Bonnyane ba motho

DIPESALEMA 62:10-13

Bafo ke lefeela,

marena ke thetso;

sekaleng ba bobebe,

kaofela ha bona ke lefeela.

Se tshepeng ho hanyapetsa batho,

se ithetseng ka ho ikgapela maruo,

ka ho ikgapela maruo a ba bang;

leha maruo a lona a ka eketseha,

se beeng pelo tsa lona ho wona.

Modimo o buile hanngwe,

nna ka utlwa tsena tse pedi:

Matla ke a Modimo,

ke mohau ke wa hao, Morena;

ke wena ya putsang motho,

ho ya ka diketso tsa hae.

DIPESALEMA 90:3-6

O kgutlisetsa motho leroleng,

o re: “Kgutlang, bana ba batho.”

Mahlong a hao dilemo tse sekete

di ka letsatsi la maobane

le seng le fetile,

di ka nakwana ya bosiu.

O fedisa batho hanghang,

e be e ke ke toro,

ba ka jwang bo melang hoseng.

Hoseng bo a mela, bo palese;

mantsiboya bo a pona, bo omelle.

DIPESALEMA 144:3-4

Morena, ebe motho e ne e le eng,

hoo o ka mo nkelang hloohong?

Ngwana motho e ne e le eng,

hoo o ka mo hopolang?

Motho o tshwana le lefeela,

ditshiu tsa hae

di jwaloka moriti o fetang.

Tlhoko

DIPESALEMA 31:10-13,23

Nkgauhele Morena,

hobane ke matshwenyehong;

mahlo a ka a motela ke maswabi,

esita le moya wa ka, le mmele wa ka.

Bophelo ba ka bo fedile,

bo fedile ke mahlomola,

dilemo tsa ka di ile ke ho fehelwa;

matla a ka a fediswa ke ho hlopheha,

le masapo a ka a kgathetse.

Nna ke sekgobo

ho dira tsa ka tsohle,

haholoholo

ho bao ke ahisaneng le bona,

ke koko ho metswalle ya ka,

ba mponang ditseleng ba a mpaleha.

Ha ke sa hopolwa;

jwalokaha eka ke mofu,

ke tshwana le ntho e lahlilweng.

Matswalong a ka, ka re:

“O ntahletse

hole le sefahleho sa hao.”

Empa wa utlwa thapedi ya ka,

ha ke ne ke o llela.

DIPESALEMA 38:6-11,22-23

Maqeba a ka a a nkga,

a phephetha boladu,

ka baka la bothoto ba ka.

Ke kotlobane, ke a kgokgoba,

ke tsamaya tsatsi lohle ke hlomohile.

Letheka la ka le a futha,

ha ho moo ho seng bohloko

mmeleng wa ka.

Ke a fokola, ke robehile ditho,

ke dumaela ka baka la ho hlora

ha pelo ya ka.

Morena, o tseba tsohle

tseo ke di lakatsang,

ho fehelwa ha ka

ha ho a pateha ho wena.

Pelo ya ka e otla habohloko,

ke feletswe ke matla;

mahlo a ka a fifetse.

Morena, o se ke wa ntahla;

Modimo wa ka, se be hole le nna.

Phakisa o nthuse,

Morena, wena mopholosi wa ka.

DIPESALEMA 42:2-6

Jwalokaha kgama

e labalabela metsi a melatswana,

le wona moya wa ka

o o labalabela jwalo,

o labalabela wena Modimo.

Moya wa ka o nyoretswe Modimo,

o nyoretswe Modimo ya phelang:

Ke tla ya neng,

ke yo hlaha kapela Modimo?

Ke phela ka dikgapha

motsheare le bosiu,

ha kamehla ho ntse ho thwe ho nna:

“O kae Modimo wa hao?”

Moya wa ka o a qhashoha,

o qhashoha ha ke hopola tsena:

Ke ne ke tsamaya mokolokong,

ke o eteletse pele,

ho ya tlung ya Modimo

hara mehoo ya thabo le ya teboho,

ha matshwele a eya moketeng.

Moya wa ka, o nyahametseng?

O hloretseng ka sefubeng sa ka?

Tshepa Modimo.

Ke sa tla nne ke mmoke,

yena mopholosi wa ka

le Modimo wa ka.

Bala hape: DIPESALEMA 39; 42; 43; 55:2-9

Tshehetso

DIPESALEMA 46:2-4,8,11-12

Modimo ke setshabelo sa rona

le matla a rona;

ke thuso e teng kamehla,

thuso matshwenyehong.

Ka baka leo, re ke ke ra tshaba,

leha lefatshe le ka reketla,

le dithaba tsa sisinyeha

botebong ba lewatle;

leha metsi a lona a ka befa,

a tlokoma mafilo,

dithaba tsa reketliswa

ke ho tuduana ha wona.

Morena wa mabotho o na le rona,

Modimo wa Jakobo

ke qhobosheane ya rona.

“Kgaotsang, le tsebe

hore nna ke Modimo,

ke tla okamela ditjhaba,

ke okamele lefatshe.”

Morena wa mabotho o na le rona,

Modimo wa Jakobo

ke qhobosheane ya rona.

DIPESALEMA 41:2-4

Ho lehlohonolo

ya hlokomelang mofutsana;

Morena o tla mo lopolla,

a mo lopolle mohla tsatsi la tlokotsi.

Morena o tla mo sireletsa,

a mo phedise hamonate lefatsheng;

a ke ke a tlohella dira tsa hae

ho etsa borata ka yena.

Morena o tla mo thusa

diphateng tsa lefu,

a nne a fetole diphate tsa hae,

a di fetole ha a ntse a kula.

Bala hape: DIPESALEMA 18:2-3,29-32

Ho hloka bonnete

DIPESALEMA 62:2-3

Ke ho Modimo feela

moo moya wa ka o ka phomolang,

pholoho ya ka e tswa ho yena.

Ke yena feela lefika la ka,

ke yena feela pholoho ya ka;

ke qhobosheane ya ka,

nke ke ka sisinyeha.

DIPESALEMA 62:6-9

Moya wa ka o phomola

ho Modimo feela,

hobane tshepo ya ka e tswa ho yena.

Ke yena feela lefika la ka

le pholoho ya ka;

ke qhobosheane ya ka,

nke ke ka sisinyeha.

Pholoho ya ka

e tswa ho Modimo,

le tlotla ya ka

e tswa ho yena,

ke yena lefika la ka le matla;

Modimo ke setshabelo sa ka.

Mo tshepeng ka dinako tsohle,

mo tshepeng lona tjhaba sa heso,

mmuleleng difuba tsa lona.

Modimo ke setshabelo sa rona.

Bala hape: DIPESALEMA 121; 123

Kutlwelobohloko

DIPESALEMA 103:13-14

Jwalokaha ntata bana

a ba utlwela bohloko,

ka mokgwa o jwalo le Morena

o utlwela ba mo tshabang bohloko.

Ke hobane yena o tseba

seo re bopilweng ka sona,

ha a lebale hore re lerole feela.

DIPESALEMA 31:2-6

Ke tshabela ho wena Morena;

ke se ke ka hlajwa ke dihlong

le ka mohla.

Ako nnamolele

ka baka la ho loka ha hao.

Ntshekehele tsebe,

o potlakele ho ntopolla.

O be lefika

leo ke tshabelang ho lona,

qhobosheane e mpholosang.

Wena o lefika la ka

le qhobosheane ya ka;

ntsamaise, o ntataise

ka baka la lebitso la hao.

Mphemise leraba

leo ke le tjhehetsweng,

hobane ke wena setshabelo sa ka.

Ke bea moya wa ka

matsohong a hao;

o ntopolotse Morena,

Modimo ya tshepahalang.

DIPESALEMA 56:9-10

O tseba ho lelera ha ka,

o kgakeleditse meokgo ya ka,

o e kgakeleditse ka lefiswana;

na tsee ha di a ngolwa

bukeng ya hao?

Ha ke ipiletsa ho wena,

dira tsa ka di tla tjhetjha.

Ke a tseba

hore Modimo o na le nna.

Bala hape: DIPESALEMA 40:2-4; 124

Boqheku

DIPESALEMA 71:4-9

Modimo wa ka, ako nnamolele,

o nnamolele matsohong a ya kgopo,

diatleng tsa ya sa lokang,

tsa ya sehloho.

Morena, Morena wa ka,

o tshepo ya ka,

ke o tshepile

ho tloha botjheng ba ka.

O ntsheheditse

ho tloha tswalong ya ka,

wa ntshireletsa

ho tloha popelong ya mme;

nke ke ka kgaotsa ho o rorisa.

Ke jwaloka mohlolo ho ba bangata,

empa wena

o setshabelo sa ka sa nnete.

Molomong wa ka

ho tletse thoriso ya hao,

le tlotliso ya hao kamehla.

Se ntahle boqhekung ba ka,

o se mphuralle

ha matla a mpheletse.

DIPESALEMA 92:13-16

Ya lokileng o a atleha,

o atleha jwaloka sefate sa palema,

o hola jwaloka sefate,

fate sa kedare ya Lebanone.

Ba hlomilweng ka tlung ya Morena

ba tla atleha

mabaleng a Modimo wa rona.

Le boqhekung

ba beha ditholwana,

jwaloka difate tse nonneng,

fate tse talana,

ho bontsha hore Morena o lokile,

ke lefika la ka,

ha ho na bobe ho yena.

DIPESALEMA 71:16-20

Ke tla bua ka tsa matla a hao,

wena Morena, Morena wa ka,

ke hopotse batho tsa ho loka ha hao,

ho loka hoo e leng ha hao feela.

Modimo, o nthutile

wa nthuta ho tloha botjheng ba ka,

mme ho fihlela jwale

ke ntse ke tumisa dimakatso tsa hao.

Jwale ha ke se ke le leqheku,

hlooho e se e le putswa,

oho, Modimo, o se ke wa mphuralla,

ho fihlela ke senolela

meloko yohle e tlang

tsa matla a hao

le tsa bonatla ba hao,

le tsa ho loka ha hao,

ho fihlang hodimodimo,

wena Modimo.

O entse tse kgolo, Modimo;

ke mang ya tshwanang le wena?

Le hoja o nkutlwisitse matshwenyeho,

matshwenyeho a mangata,

a bohloko,

o tla boela o mmatlafatse,

o boele o nnyolle

botebong ba lefatshe.

Bala hape: DIPESALEMA 90

Pholoso

DIPESALEMA 31:2-6,16a

Ke tshabela ho wena Morena;

ke se ke ka hlajwa ke dihlong

le ka mohla.

Ako nnamolele

ka baka la ho loka ha hao.

Ntshekehele tsebe,

o potlakele ho ntopolla.

O be lefika

leo ke tshabelang ho lona,

qhobosheane e mpholosang.

Wena o lefika la ka

le qhobosheane ya ka;

ntsamaise, o ntataise

ka baka la lebitso la hao.

Mphemise leraba

leo ke le tjhehetsweng,

hobane ke wena setshabelo sa ka.

Ke bea moya wa ka

matsohong a hao;

o ntopolotse Morena,

Modimo ya tshepahalang.

Ditshiu tsa ka di matsohong a hao.

DIPESALEMA 40:2-4

Ke ile ka lebella Morena

ka mamello;

a retelehela ho nna,

a mamela sello sa ka.

A nnyolla mokoting wa timelo,

tebetebeng ya seretse,

a nkemisa hodima lefika,

a tiisa mehato ya ka.

A etsa hore ke bine sefela se setjha,

se rorisang Modimo wa rona.

Ba bangata ha ba bona hona,

ba tla tshaba Morena, ba mo tshepe.

DIPESALEMA 56:12-14

Ke tshepile Modimo,

nke ke ka tshaba letho;

motho yena a ka nketsang?

Modimo, dikano tsa ka ho wena

di ntlamile;

ke tla o nyehella

ka mahlabelo a teboho,

hobane o mpholositse lefung,

o phemisitse maoto a ka,

wa a phemisa ho kgopjwa,

ke tle ke tsamaye

pontsheng ya Modimo,

seding la ba phelang.

Bala hape: DIPESALEMA 86; 30

Ho loka

DIPESALEMA 94:17-22

Hoja Morena a se ke a nthusa,

nka be ke se ke robetse lebitleng.

Moo ke reng:

“Leoto la ka le a thella,”

mohau wa hao

o a ntshehetsa, Morena.

Ha pelo ya ka e touta haholo,

matshediso a hao

a hlabolla moya wa ka.

Na o ka ba le kopano le baahlodi,

baahlodi ba kgopo,

ba fetolang bobe molao?

Ba ikopanya mmoho

ho fedisa bophelo ba ya lokileng,

ba ahlolela ya se nang molato lefu.

Empa Morena

ke qhohosheane ya ka,

Modimo wa ka ke lefika

leo ke tshabelang ho lona.

DIPESALEMA 119:137-138

Morena, wena o lokile,

le dikahlolo tsa hao di nepahetse.

Temoso tseo o faneng ka tsona

di lokile, di tshepahala haholo.

Bala hape: DIPESALEMA 103:9-11

Boipolelo ba molato

DIPESALEMA 32:2-5

Ho lehlohonolo motho

eo Morena a sa mmalleng molato,

eo moya wa hae o se nang thetso.

Ha ke ne ke sa kgutsitse,

ke ne ke opelwa ke masapo

ke ho dumaela letsatsi lohle.

Motsheare le bosiu

letsoho la hao le ne le nkimela,

moko wa ka o ne o omella

jwalokaha eka o tjheswa ke lebatama,

lebatama la lehlabula.

Ka ba ka ipolela sebe sa ka ho wena,

ka se ke ka pata molato wa ka;

ka re: “Ke tla ipolela

ditlolo tsa ka ho Morena;”

wena wa ntshwarela molato

wa sebe sa ka.

DIPESALEMA 38:4-12,19,23

Ha ho moo ho seng bohloko

mmeleng wa ka,

ka baka la kgalefo ya hao;

ha ho bophelo masapong a ka,

ka baka la sebe sa ka.

Melato ya ka e mpupeditse hlooho,

e nkimela jwaloka mojaro o boima.

Maqeba a ka a a nkga,

a phephetha boladu,

ka baka la bothoto ba ka.

Ke kotlobane, ke a kgokgoba,

ke tsamaya tsatsi lohle ke hlomohile.

Letheka la ka le a futha,

ha ho moo ho seng bohloko

mmeleng wa ka.

Ke a fokola, ke robehile ditho,

ke dumaela ka baka la ho hlora

ha pelo ya ka.

Morena, o tseba tsohle

tseo ke di lakatsang,

ho fehelwa ha ka

ha ho a pateha ho wena.

Pelo ya ka e otla habohloko,

ke feletswe ke matla;

mahlo a ka a fifetse.

Metswalle le balekane ba ka

ba emeletse thoko le bohloko ba ka,

baheso ba emeletse hole le nna.

Ke bolela molato wa ka,

ke swabela sebe sa ka.

Phakisa o nthuse,

Morena, wena mopholosi wa ka.

DIPESALEMA 51:3-6a,18-19

Oho, Modimo, ako nkgauhele

ka mohau wa hao,

ho ya ka boholo ba lerato la hao

ako hlakole melato ya ka.

Ntlhatswisise bokgopo ba ka,

o ntlhwekise sebe sa ka;

hobane ke tseba melato ya ka,

ke hopola sebe sa ka kamehla.

Ke sitetswe wena, wena o inotshi,

ke entse bobe mahlong a hao.

Ha o kgahlwe ke mahlabelo;

leha nka o nyehella ka setjheso,

o ke ke wa se amohela.

Sehlabelo se ratwang ke Modimo:

ke moya o swabileng;

ke pelo e swabileng, e hlomohileng;

oho, Modimo, o ke ke wa e kgesa.

DIPESALEMA 65:2-4

Modimo, o lokelwa ke thoriso,

e o lokela o le Sione;

dikano di phethelwa wena,

wena ya utlwang thapelo.

Batho bohle ba tla tla ho wena,

ba tle ka baka la dibe tsa bona.

Ha re imetswe ke melato,

wena o a re tshwarela.

Tshwabo

DIPESALEMA 129:1b-8

Haesale ba ntshwenya haholo

ho tloha botjheng ba ka,

Iseraele a ke a rialo,

haesale ba ntshwenya haholo

ho tloha botjheng ba ka,

empa ha ba a ka ba ntlhola.

Balemi ba lemile

mokokotlong wa ka,

ba entse diforo tse telele.

Empa Morena o lokile,

o kgaotse dikgwele tsa ba kgopo.

Bohle ba hloileng Sione

ba ke ba hlajwe ke dihlong,

ba tjhetjhiswe kasanthao.

Ba be jwaloka jwang

bo marulelong a matlo,

bo ponang pele bo ka fotholwa,

boo ho seng ya bo helang,

ya ka tlatsang seatla sa hae ka bona,

kapa ya tlamang mangata

a a nka ka matsoho a hae.

Ba fetang ka tsela

ba ke ke ba re ho bona:

“Tlhohonolofatso ya Morena

e ke e be le lona,

re le hlohonolofatsa

ka lebitso la Morena.”

DIPESALEMA 146:3-4

Le se ke la tshepa mahosana,

leha e le motho ya se nang matla,

matla a ho pholosa.

Hoba a neele moya,

motho o kgutlela mobung;

ka lona tsatsi leo

merero ya hae e a fela.

DIPESALEMA 126:1b-6

Ha Morena

a kgutlisa batho ba Sione,

a ba kgutlisa bothopuweng,

e ne e ka re a lora.

Yaba re keketeha ke ditsheho,

maleme a rona a etsa ditlatse.

Jwale hara ditjhaba ha thwe:

“Morena o ba etseditse tse kgolo.”

E, Morena o re etseditse tse kgolo,

ruri re thabile.

Morena, ako kgutlise ba habo rona,

ba habo rona ba bothopuweng,

ba kgutle sa melatswana e phallang,

e phallelang Lehwatateng la Borwa.

Ba ileng ba jala ka dikgapha,

ba tla kotula ka ditlatse.

Ya tsamayang a lla,

a nkile peo e tla jalwa,

o tla kgutla ka ditlatse,

a nkile mangata a hae.

Botshepehi

DIPESALEMA 119:89-91

Morena, lentswe la hao

ke la mehla yohle,

le tiile jwaloka mahodimo.

Botshepehi ba hao

ke ba meloko yohle,

o theile lefatshe, mme le tsitsitse.

Ho ya ka dikahlolo tsa hao,

tsohle di ntse di tiile:

Dintho tsohle di a o sebeletsa.

DIPESALEMA 89:2-5

Ke tla bina tsa mohau wa Morena,

ke di bine kamehla,

ka molomo wa ka ke tla tsebisa

meloko yohle botshepehi ba hao;

hobane o itse:

“Mohau wa ka

o hlola kamehla yohle,

botshepehi ba ka

bo theilwe mahodimong.

“Ke entse selekane

le mokgethwa wa ka,

ke hlapanyeditse Davida,

mohlanka wa ka, ka re:

‘Ke tla etsa hore leloko la hao

le hlole kamehla yohle,

ke tiise terone ya hao

melokong yohle.’ ”

DIPESALEMA 89:6-9

Morena, mahodimo a a boka,

a boka dimakatso tsa hao,

a bolela botshepehi ba hao

phuthehong ya bahalaledi.

Ke mang, mahodimong,

ya ka lekanngwang le Morena?

Ke mang ya tshwanang le Morena,

hara bara ba Modimo?

Phuthehong ya bahalaledi

Modimo o tshajwa haholo,

o hlomphuwa haholo

ke bohle ba mo teetseng hare.

Morena, Modimo wa mabotho,

ke mang ya kang wena?

Morena, wena ya matla,

botshepehi ba hao ke kobo ya hao.

Bala hape: DIPESALEMA 48; 23; 89; 90:1-2,14-17

Polokeho

DIPESALEMA 71:1-3

Ke tshabela ho wena Morena,

ke tle ke se ke ka hlajwa ke dihlong

ka hlajwa ke dihlong le ka mohla.

Ako nnamolele ka ho loka ha hao,

nnamolele o ntopolle;

o ntshekehele tsebe, o mpholose.

Eba lehaha

leo ke tshabelang ho lona,

leo nka tshabelang ho lona kamehla;

o se o laetse hore ke pholoswe,

wena lefika la ka

le qhobosheane ya ka.

DIPESALEMA 139:1b-5

Morena, o ntlhahlobile, o a ntseba.

O tseba ha ke dula le ha ke ema,

o hlalohanya mehopolo ya ka,

o e hlalohanya ke sa le hole.

O ntisa ha ke tsamaya

le ha ke robetse,

o tsebisisa metsamao ya ka yohle.

Lentswe le eso be teng lemeng la ka,

o se o le tseba hantle, Morena.

O ntlhahile kamahohle,

o beile letsoho la hao hodima ka.

DIPESALEMA 118:5-9

Ha ke ne ke patisitswe,

ka ipiletsa ho Morena;

Morena a nkarabela, a ntokolla.

Morena o na le nna,

ha ke tshabe letho;

motho a ka nketsang?

Morena o na le nna,

ke mothusi wa ka,

ke tella ba ntlhoileng.

Ho molemo ho tshabela ho Morena,

ho ena le ho tshepa motho.

Ho molemo ho tshabela ho Morena,

ho ena le ho tshepa mahosana.

DIPESALEMA 57:2-4,8

Nkgauhele, oho, Modimo nkgauhele,

hobane ke tshabela ho wena.

Ke tshabela moriting

wa mapheo a hao,

ho fihlela koduwa e ba e feta.

Ke ipiletsa ho Modimo,

Ya Hodimodimo,

yena Modimo ya nketsetsang tsohle.

A le mahodimong, a ke a nthusetse;

a ferekanye ya nkgatakelang.

Modimo a ntshitse

ka mohau wa hae,

a mpontshe botshepehi ba hae.

Pelo ya ka e matlafetse, Modimo,

pelo ya ka e matlafetse;

ke tla bina, ke o roke.

DIPESALEMA 46:2-4

Modimo ke setshabelo sa rona

le matla a rona;

ke thuso e teng kamehla,

thuso matshwenyehong.

Ka baka leo, re ke ke ra tshaba,

leha lefatshe le ka reketla,

le dithaba tsa sisinyeha

botebong ba lewatle;

leha metsi a lona a ka befa,

a tlokoma mafilo,

dithaba tsa reketliswa

ke ho tuduana ha wona.

DIPESALEMA 46:11-12

“Kgaotsang, le tsebe

hore nna ke Modimo,

ke tla okamela ditjhaba,

ke okamele lefatshe.”

Morena wa mabotho o na le rona,

Modimo wa Jakobo

ke qhobosheane ya rona.

Bala hape: DIPESALEMA 131; 119:114; 34

Tshwarelo

DIPESALEMA 32:5-7

Ka ba ka ipolela sebe sa ka ho wena,

ka se ke ka pata molato wa ka;

ka re: “Ke tla ipolela

ditlolo tsa ka ho Morena;”

wena wa ntshwarela molato

wa sebe sa ka.

Ka baka leo, bohle ba tshepahalang

ba tla o rapela ka nako ya tsietsi.

Leha merallo ya metsi

e ka aparela hohle,

e ke ke ya fihla ho bona.

O setshabelo sa ka,

o tla mphemisa matshwenyeho;

o nteela hare, o a ntopolla.

DIPESALEMA 103:8-13

Morena o na le kutlwelobohloko,

Morena o mosa;

o dieha ho halefa, o tletse mohau.

Ha a re tsekise hoyahoile;

ha a re jare ka pelo kamehla yohle.

Ha a re otle

ho ya ka dibe tsa rona,

ha a re putse

ho ya ka melato ya rona.

Jwalokaha mahodimo

a phahametse lefatshe,

le mohau wa Modimo o moholo,

o moholo hakaalo ho ba mo tshabang.

Jwalokaha botjhabela

bo le hole le bophirimela,

le ditlolo tsa rona o a di suthisa,

o di suthisetsa hole le yena hakaalo.

Jwalokaha ntata bana

a ba utlwela bohloko,

ka mokgwa o jwalo le Morena

o utlwela ba mo tshabang bohloko.

DIPESALEMA 51:7-9

Ruri ke bile ya sa lokang

ho tloha tswalong ya ka,

ke bile moetsadibe

ho tloha popelong ya mme.

Athe wena o thabela botshepehi,

botshepehi moyeng wa motho,

o nthuta bohlale

botebong ba pelo ya ka.

Fedisa sebe sa ka, ke tle ke hlweke;

o ntlhatswe, ke tle ke be mosweu,

ke be mosweu ho feta lehlwa.

Bala hape: DIPESALEMA 32

Pholoso

DIPESALEMA 39:12-13

O kgalemela motho ka ho mo otla,

ka ho mo otlela melato ya hae,

o fedisa seo a se ratang

jwalokaha eka se jewa ke tshwele.

Ruri motho ke lefeela.

Morena, ako utlwe thapelo ya ka,

o sekehele thapedi ya ka tsebe,

o se hane ho mamela sello sa ka.

Ke mojaki naheng ya hao,

ke mofeti jwaloka bo-ntate.

DIPESALEMA 65:2-6

Modimo, o lokelwa ke thoriso,

e o lokela o le Sione;

dikano di phethelwa wena,

wena ya utlwang thapelo.

Batho bohle ba tla tla ho wena,

ba tle ka baka la dibe tsa bona.

Ha re imetswe ke melato,

wena o a re tshwarela.

Ho lehlohonolo eo o mo kgethileng,

wa mo amohela,

hore a tle a ahe mabaleng a hao.

Re tla kgora tse molemo

tsa Ntlo ya hao,

tse halalelang tsa Tempele ya hao.

O re arabela ka diketso tse hlollang,

diketso tse hlollang tsa toka,

wena Modimo, mopholosi wa rona;

wena o leng tshepo ya bohle

ho isa dipheletsong tsa lefatshe,

le dihlekehlekeng tse hole.

DIPESALEMA 68:20-21

Ho bokwe Morena

ka matsatsi wohle,

yena ya re pepang,

yena Modimo, mopholosi wa rona.

Modimo wa rona

ke Modimo ya pholosang;

Morena ke Morena wa rona,

Morena ya re phemisang lefu.

Tshwaro ye se nang toka

DIPESALEMA 10:1,4-5,12,14,16-17

Morena, o emelang hole hakaalo?

O ipatelang

nakong ya matshwenyeho?

Ya kgopo o swenya dinko, o re:

“Modimo ha a phetetse,

ha ho na Modimo.”

Ke phetho seo a se nahanang.

Kamehla o atleha mererong ya hae,

dikahlolo tsa hao di mo phahametse,

dira tsa hae tsohle

o di tadima maotong.

Thusa, Morena! Oho, Modimo,

itokisetse ho otla;

o se ke wa lebala bahlophehi.

Athe wena o bona bomadimabe

le mahlomola;

o a di lemoha, mme o a di laola.

Ya tsielehileng o tshepile wena,

ke wena mothusi wa dikgutsana.

Morena ke kgosi kamehla le mehla,

baditjhaba ba fedile naheng ya hae.

Morena, o utlwile takatso

tsa ba eisehang,

o ba matlafatsa dipelo,

o ba sekehela tsebe.

DIPESALEMA 73:1b-3,16-17,23-25,28

Ruri Modimo o molemo ho Iseraele,

e, le ho ba pelo di hlwekileng.

Empa nna,

ke batlile ke kgothometseha,

maoto a ka a batlile a thella;

hobane ke ne ke honohela baikakasi,

ha ke bona katleho ya ba kgopo.

Ha ke ntse ke nahanahana,

ke nahana hore ke utlwisise tsena,

ka fumana e le ntho e thata,

ho fihlela ke ba ke kena Sehalalelong,

Sehalalelong sa Modimo,

mme ke utlwisisa

seo qetello ya ba kgopo

e tla ba sona.

Empa leha ho le jwalo,

ke na le wena kamehla,

o ntshwere ka letsoho le letona.

O ntsamaisa ka keletso ya hao,

mme qetellong

o tla nkamohela ka tlotla.

Nka ba le mang lehodimong

haese wena?

Ha ke ena le wena,

ha ke sa lakatsa letho lefatsheng.

Empa ho nna ho ba haufi le Modimo,

ke ntho yona e molemo.

Ke ikgethetse Morena,

Morena wa ka,

ho ba setshabelo sa ka,

ke tle ke bolele

mesebetsi ya hae yohle.

Moleko

DIPESALEMA 141:3-5,8

Morena, ako bee molebedi,

o mmee molomong wa ka,

o dise monyako wa molomo wa ka;

pelo ya ka e se ke ya sekama,

ya sekamela dinthong tse mpe.

Ke se ke ka etsa

mesebetsi ya bokgopo

mokgatlong wa batho ba sa lokang;

ke se ke ka latswa menate ya bona.

Ho molemo

ha ke otlwa ke ya lokileng,

ke kgalemelwa ke yena;

hoo ke ole eo hlooho ya ka

e ke keng ya e hana,

ke tla nne ke rapele

leha ba kgopo ba ntshwenya.

Morena, monga ka,

mahlo a ka a tadimile ho wena,

ke tshabela ho wena,

se ntlohelle hore ke timele.

Ho kgesa

DIPESALEMA 74:1b-2,12

Modimo, na o re lahletse ruri?

Keng ha o halefela mohlape,

mohlape wa makgulo a hao,

o o halefela ka bohale bo tukang?

Ako hopole phutheho ya hao

eo e bileng leruo la hao,

leruo la hao ho tloha kgale,

eo o e lopolotseng,

moloko oo e leng lefa la hao;

le thaba ya Sione

eo o ahileng ho yona.

Athe Modimo, o kgosi ya ka

ho tloha mehleng ya kgale,

wena mohlodi wa topollo lefatsheng.

DIPESALEMA 44:24-27

Tsoha, Morena, o robaletseng?

Tsoha, o se ke wa re lahlela ruri!

O patetseng sefahleho sa hao?

O lebaletseng

ho hlopheha ha rona

le ho hatellwa ha rona?

Meya ya rona e kudupana leroleng,

re hahaba fatshe ka dimpa.

Tsoha, o re thusetse!

Re lopolle ka baka la mohau wa hao.

Bala hape: DIPESALEMA 22

Matshediso

DIPESALEMA 147:2-6

Morena o tsosa

marako a Jerusalema,

o phutha Baiseraele

ba neng ba lelekilwe.

O fodisa ba pelo di hlabehileng,

o tlamella maqeba a bona.

O tseba palo ya dinaledi,

kaofela ha tsona

o di bitsa ka mabitso.

Morena wa rona o moholo,

o matla haholo,

kelello ya hae e ke ke ya lekanngwa.

Morena o phahamisa ba eisehang,

ba kgopo o ba dihela fatshe.

DIPESALEMA 119:49-50

Hopola lentswe leo o le buileng,

wa le bua ho mohlanka wa hao,

hobane le nneile tshepo.

Ho hlopheheng ha ka

se ntshedisang ke sena:

Tshepiso ya hao e nnea bophelo.

DIPESALEMA 131:1b-3

Morena, pelo ya ka ha e ikakase,

mahlo a ka ha a ikgohomose;

ha ke tsotelle dintho tse mphetang,

leha e le tse makatsang,

tse mphahametseng.

Empa ke bobisitse moya wa ka,

ka o kgutsisa,

sa ngwana ya kgwesitsweng,

ya sikilweng ke mmae;

e, moya wa ka o jwaloka ngwana,

jwaloka ngwana ya kgwesitsweng.

Iseraele a ke a tshepe Morena,

ho tloha jwale le kamehla yohle.

Bala hape: DIPESALEMA 126; 135; 23

Tshepeho

DIPESALEMA 27:1b-3

Morena ke lesedi la ka

le pholoho ya ka;

nka tshaba mang?

Morena ke setshabelo

sa bophelo ba ka;

nka tshoha mang?

Ha ba etsang bobe

ba ntwantsha ho mpolaya,

dira tseo tsa ka le bao ba ntlhoileng

ba a kgothometseha, ba we.

Leha nka dikanelwa ke mara,

nke ke ka tshoha letho;

esita leha nka futuhelwa,

le teng ke tla nne ke be le tshepo.

DIPESALEMA 20:2-3,8-10

Morena a ke a o arabe

tsatsing la matshwenyeho,

lebitso la Modimo wa Jakobo

le o sireletse.

A ke a o thuse a le Sehalalelong,

a o tshehetse a le Sione.

Ba bang ba tshepile kariki tsa ntwa,

ba bang ba tshepile dipere,

empa rona re tshepile

lebitso la Morena,

lebitso la Morena Modimo wa rona.

Bona ba tla kgothometseha, ba we,

empa rona re tla ema re tiile.

Morena, ako nee kgosi tlholo;

re arabele ha re ipiletsa ho wena.

DIPESALEMA 62:2-3,6-9

Ke ho Modimo feela

moo moya wa ka o ka phomolang,

pholoho ya ka e tswa ho yena.

Ke yena feela lefika la ka,

ke yena feela pholoho ya ka;

ke qhobosheane ya ka,

nke ke ka sisinyeha.

Moya wa ka o phomola

ho Modimo feela,

hobane tshepo ya ka e tswa ho yena.

Ke yena feela lefika la ka

le pholoho ya ka;

ke qhobosheane ya ka,

nke ke ka sisinyeha.

Pholoho ya ka

e tswa ho Modimo,

le tlotla ya ka

e tswa ho yena,

ke yena lefika la ka le matla;

Modimo ke setshabelo sa ka.

Mo tshepeng ka dinako tsohle,

mo tshepeng lona tjhaba sa heso,

mmuleleng difuba tsa lona.

Modimo ke setshabelo sa rona.

Bala hape: DIPESALEMA 56:4-5,9; 21; 63

Qeaqeo

DIPESALEMA 43:3-5

Nthomelle lesedi la hao

le nnete ya hao,

di tle di ntsamaise,

di mphihlise

thabeng ya hao e halalelang,

di mphihlise leahong la hao.

Ke tla fihla aletareng ya Modimo,

ho Modimo ya nthabisang.

Ke tla nyakalla, ke o boke ka harepa,

wena Modimo, Modimo wa ka.

Moya wa ka, o nyahametseng?

O hloretseng ka sefubeng sa ka?

Tshepa Modimo.

Ke sa tla nne ke mmoke,

yena mopholosi wa ka

le Modimo wa ka.

DIPESALEMA 125:1b-2

Ba tshepileng Morena

ba jwaloka thaba ya Sione,

e ke keng ya sisinngwa,

e tiileng kamehla.

Jwalokaha dithaba

di teetse Jerusalema hare,

le setjhaba sa hae,

Morena o se teetse hare jwalo,

ho tloha jwale le kamehla yohle.

Tshabo ya tlhokofatso

DIPESALEMA 55:2-9

Oho, Modimo, ako sekehe tsebe,

o sekehele thapelo ya ka tsebe,

o se ke wa furalla thapedi ya ka.

Ako mmamele, o be o nkarabe:

Ke tsielehile, ke sisa pelo,

ke a fehelwa,

ka baka la ho hlodiuwa

ke dira tsa ka,

le ka baka la ho hlapaolwa

ke ba kgopo.

Ba nneta ka bokgopo,

ba ntlhorisa ba halefile.

Pelo ya ka e uba habohloko,

matswalo a lefu a mpupeditse.

Ke kenwe ke letswalo,

ke a thothomela,

ke aparetswe ke tshabo.

Ke bile ka re:

“Ke mang ya tla mpha mapheo,

mapheo a kang a leeba,

ke tle ke fofe, ke yo phomola?”

E, nka be ke baleha, ke eya hole,

ke ilo iphelela lehwatateng.

Ke ne ke tla potlakela

ho ya fumana tshireletso

meyeng ya ditsokotsane le ya difefo.

DIPESALEMA 55:17-19,23

Empa nna

ke tla ipiletsa ho Modimo,

mme Morena o tla mpholosa.

Hoseng, motsheare le mantsiboya,

ke sisa pelo, ke a fehelwa,

mme o utlwa lentswe la ka.

O mpholositse ntweng,

a mpha kgotso,

leha ba mphutuhetseng

ba ne ba le bangata.

Rolela morwalo wa hao ho Morena,

mme o tla o jarisa;

a ke ke a tlohella ya lokileng

hore a sisinngwe le ka mohla.

Ho lahla tshepo

DIPESALEMA 61:2-6

Modimo, ako utlwe sello sa ka,

ako mamele thapelo ya ka.

Ke ipiletsa ho wena

ke le pheletsong tsa lefatshe,

pelo ya ka e saretswe.

O ntlhwesetse lefikeng

leo ke sitwang ho le hlwa,

hobane o setshabelo sa ka,

qhobosheane e matla

mahlong a dira tsa ka.

A nke ke dule

ka Tempeleng ya hao kamehla,

ke tle ke tshabele

tlasa mapheo a hao.

Wena Modimo,

o amohetse dikano tsa ka;

ba tshabang lebitso la hao

o ba fa seo ba se lakatsang.

Bala hape: DIPESALEMA 69; 77; 86

Thato ya Modimo

DIPESALEMA 25:4-7

Morena, mpontshe ditsela tsa hao,

o nthute mehlala ya hao.

Ntsamaise nneteng ya hao,

o nthute yona,

hobane wena o Modimo

ya mpholosang;

ke o lebeletse ka matsatsi wohle,

ka baka la molemo wa hao Morena.

Morena, hopola lerato

le mohau wa hao,

hobane esale o le teng

ho tloha kgale.

Nteballe dibe le ditlolo

tsa botjha ba ka,

nkgopole ka mohau wa hao.

Bala hape: DIPESALEMA 119:5-16,105

Ho imelwa kapa borabele

DIPESALEMA 13:2-7

Morena, o tla nne o ntebale

ho fihlela neng?

O tla mpatela sefahleho sa hao

ho fihlela neng?

Ke ho fihlela neng

moya wa ka o tla utlwa bohloko,

le pelo ya ka e hlomohe

ka matsatsi wohle?

Sera sa ka se tla ntlhola

ho fihlela neng?

Morena Modimo wa ka,

tadima, o nkarabe hle;

ako edise mahlo a ka,

esere ka roballa ruri,

sera sa ka sa tshoha se re:

“Ke mo hlotse,”

le ba ntwantshang

ba thabela ho wa ha ka.

Ha e le nna,

ke tshepile mohau wa hao;

pelo ya ka e ke e nyakalle

hobane o mpholositse.

A nke ke binele Morena,

hobane o nketseditse tse molemo.

DIPESALEMA 130:1b-8

Ke ipiletsa ho wena Morena,

ke le tlasetlase.

Morena, ako utlwe lentswe la ka!

Tsebe tsa hao di ke di mamele

ha ke etsa thapedi ya ka.

Morena, ha o tshwaya diphoso,

o tshwaya phoso tsa rona,

ke mang, Morena, ya ka phelang?

Empa wena o a re tshwarela,

e le hore re tle re o hlomphe.

Ke tshepile Morena,

moya wa ka

o tshepile lentswe la hae.

Moya wa ka o lebeletse Morena,

ho feta balebedi

ba lebeletseng meso,

e, ho feta balebedi

ba lebeletseng meso.

Iseraele a ke a lebelle Morena,

hobane Morena o mohau,

o na le topollo e kgolo.

Ke yena ya tla lopolla Iseraele

bokgopong bohle ba hae.

DIPESALEMA 28:1b-2,6-8

Ke ipiletsa ho wena Morena;

Lefika la ka, ntshekehele tsebe,

esere ha o sa mmamele,

ka ba jwaloka ba theohelang,

ba theohelang lebitleng.

Ako utlwe thapedi ya ka,

ha ke o llela,

ke phahamiseditse matsoho a ka

Sehalalelong se halalelang

ka ho fetisisa.

Ho bokwe Morena,

hobane o utlwile thapedi ya ka.

Morena ke matla a ka le thebe ya ka;

pelo ya ka e mo tshepile,

mme o nthusitse;

pelo ya ka e nyakaletse,

ke mmoka ka dipina.

Morena ke matla a setjhaba sa hae,

ke setshabelo se pholosang,

setshabelo sa Motlotsuwa wa hae.

Bala hape: DIPESALEMA 22; 88; 77

Comfort from the Word

First digital edition 2018

Bible text: Sesotho 1989 Translation (Standard Orthography)

© Bible Society of South Africa 1989, 2018

All rights reserved. No part of this book may, without prior written permission of the copyright holder, be reproduced or transmitted in any form or by any means, electronic, mechanical or otherwise, either through photocopying, writing, audio recording, or any other system for information storage and retrieval.

Published by the Bible Society of South Africa, P O Box 5500, Tyger Valley 7536, Bellville

www.biblesociety.co.za

Epub-formaat:    ISBN 978-0-7982-2276-1

Mobi-formaat:    ISBN 978-0-7982-2277-8

PDF-formaat:      ISBN 978-0-7982-2278-5

Bibles and audio Bibles are available on the BibleSA-app

Table of Contents

Tlhakisetso

Boitshetleho ho Modimo

Matla a fetisang tsohle

Matshwenyeho

Tshabo

Tshireletso

Monyaka

Ho ba le Teboho

Bokudi bo mahlonoko kapa ho shwa

Thapelo

Boikokobetso ho Modimo

Tumelo

Boholo

Bokgosi

Tshepo

Tiisetso e le nngwe feela ya rona

Lerato

Dipina tsa thoriso

Tlhonamo le ho nyahama

Bohaufi

Bonnyane ba motho

Tlhoko

Tshehetso

Ho hloka bonnete

Kutlwelobohloko

Boqheku

Pholoso

Ho loka

Boipolelo ba molato

Tshwabo

Botshepehi

Polokeho

Tshwarelo

Pholoso

Tshwaro ye se nang toka

Moleko

Ho kgesa

Matshediso

Tshepeho

Qeaqeo

Tshabo ya tlhokofatso

Ho lahla tshepo

Thato ya Modimo

Ho imelwa kapa borabele